ЗэхущытыкIэхэр къэщIэрэщIэжыну?
Трамп Дональд и къулыкъум зэрыпэрыхьэрэ япэу щIышылэм и 28-м телефонкIэ зэпсэлъащ Урысей Федерацэмрэ Америкэм и Штат Зэгуэтхэмрэ я лIыщхьэхэр. Абыхэм и гугъу ящIащ ИГИЛ-м зэгъусэу зэрыпэщIэтынум, КъуэкIыпIэ Гъунэгъум, Корее хытIыгуныкъуэм щыIэ щытыкIэхэм, Украинэр зыхэт гугъуехьхэм.
Зэпсэлъэныгъэхэм кърикIуахэм арэзы къищIауэ щыжаIащ Мэзкууи Вашингтони.
«УнафэщIхэр тепсэлъыхьащ дунейпсо Iуэхугъуэ куэдым, абыхэм ящыщщ «Ислъам къэралыгъуэм» пэщIэтын папщIэ къарухэр зы щIын зэрыхуейр. Ахэр щIэх-щIэхыурэ зэлъыгъуэзэну зэгурыIуащ икIи къапэщылъ я зэIущIэм зыхуагъэхьэзырын щIадзэнущ», — щыжаIэ Кремлым и пресс-IэнатIэм.
«Иджырей зэпсэлъэныгъэр Америкэм и Штат Зэгуэтхэмрэ Урысеймрэ я зэпыщIэныгъэхэр егъэфIэкIуэным и щIэдзапIэу къэплъытэ хъунущ», — апхуэдэу къыщалъытэ Унэ хужьым, зэпсэлъэныгъэм и ужькIэ.
Терроризмэм ебэнынымкIэ зэакъылэгъухэр
Кремлым и пресс-IэнатIэм хъыбар къызэритамкIэ, Путинымрэ Трампрэ телефонкIэ щызэпсэлъам и гугъу щащIащ дуней псор зыгъэпIейтей гукъеуэхэм, КъуэкIыпIэ Жыжьэмрэ Ираным и ядернэ программэмрэ, нэгъуэщIхэми. Апхуэдэу Украинэм щыIэ кризисым и щхьэусыгъуэ нэхъыщхьэхэр зэпкърахащ. А Iуэхухэми нэгъуэщI унэтIыныгъэхэми ятеухуауэ жыджэру зэдэлэжьэну зэгурыIуащ.
Урысеймрэ США-мрэ я президентхэм гулъытэ хэха хуащIащ терроризмэм ебэныным. «УнэтIыныгъэ нэхъыщхьэу къыхахащ шынагъуэшхуэ къэзыт дунейпсо терроризмэм зэкъуэту ебэныныр. УнафэщIхэр зэгурыIуащ ИГИЛ-ми Сирием щыIэ адрей террорист гупхэми зэрыщIэу ебэныну», — щыжаIащ Кремлым. Путиным щхьэхуэу къыхигъэщащ «дунейпсо терроризмэм ебэныным и лъэныкъуэкIэ гъусэ пэжу» Вашингтон къыщIэкIыну зэрыщыгугъыр.
Зэпсэлъэныгъэм ипкъ иткIэ, террорист гупхэм ебэныныр нэхъыщхьэу къыщалъытащ Унэ хужьми.
«Ислъам къэралыгъуэм» зэкъуэту зэребэнынумкIэ зэрызэгурыIуар ипэкIэ зыгъэкIуатэ Iуэхугъуэшхуэу къилъытащ УФ-м и Федеральнэ Зэхуэсым ФедерацэмкIэ и Советым Зыхъумэжыныгъэмрэ шынагъуэншагъэмкIэ и комитетым хэт Пушков Алексей. А комитет дыдэм и унафэщIым и япэ къуэдзэ Клинцевич Франц жиIащ, Мэзкуурэ Вашингтонрэ я къарур зы ящIмэ, «ИГИЛ-м къыхуэнэжа махуэхэр къызэрыббжыфынур». Зэкъуэувауэ террорист гупхэр зэтекъутэным зэIухауэ и гугъу зэращIар зэпсэлъэныгъэм и мыхьэнэ нэхъыщхьэу къелъытэ Къэрал Думэм Дунейпсо IуэхухэмкIэ и комитетым и унафэщI Слуцкий Леонид. «ИГИЛ-р гъэкIуэдыным ехьэлIауэ я къарухэр зы ящIынырщ дуней псор урысей-американ зэпыщIэныгъэхэм зэрыщыгугъыр», — къыхигъэщащ абы.
ШынагъуэншагъэмкIэ федеральнэ IэнатIэм и унафэщIу щыта, иджы Къэрал Думэм и депутат Ковалёв Николай ТАСС-м зэрыжриIамкIэ, УФ-мрэ США-мрэ Сирием щыIэ террористхэм япэщIэтын папщIэ зэкъуэувэным и япэ лъэбакъуэу щытын хуейщ хъыбархэмкIэ зэдэгуэшэнымрэ американ лъэныкъуэм оппозицэр IэщэкIэ къызэригъэпэщыныр щигъэтынымрэ. Агентствэм и псэлъэгъум игу къигъэкIыжащ, американхэм а унэтIыныгъэм теухуауэ Мэзкуу зэпыщIэныгъэ лъэпкъ хуа-Iэну нэхъапэм зэрыхуэмеяр. «Иджыпсту, сэ сызэреплъымкIэ, нэгъуэщIу къекIэрэхъуэкIынущ», — къелъытэ Ковалёвым.
Экономикэ зэпыщIэныгъэхэр
Урысейм къыщыхагъэщащ Путинымрэ Трампрэ сату-экономикэ зэпыщIэныгъэхэр къэгъэщIэрэщIэжыным зэрытепсэлъыхьари. Ар, президентхэм я псалъэмакъым къызэрыщахьам хуэдэу, «лъэныкъуитIым я зэпыщIэныгъэхэм зэпIэзэрыту зиужьыным сэбэп хуэхъунут».
Урысейм инвестицэ занщIэхэмкIэ и фондым (РФПИ) и генеральнэ директор Дмитриев Кирилл жиIащ УФ-мрэ США-мрэ я президентхэм я телефон зэпсэлъэныгъэм кърикIуахэр бизнесым и дежкIэ хъыбарыфIу зэрыщытыр икIи зэпыщIэныгъэхэр, инвестицэ унэтIыныгъэри хэту, зэфIэгъэувэжынымкIэ Iэмал зэрыщыIэр абыхэм къыбжаIэ. «Сату-экономикэ зэпыщIэныгъэр къэгъэщIэрэщIэжыным гулъытэ зэрыхуащIар мыхьэнэшхуэ зиIэщ», — жиIащ абы.
Дмитриевым апхуэдэу хъыбар яригъэщIащ я американ лэжьэгъухэм яхуэгъэзауэ инвестицэ проектипщIым щIигъу РФПИ-м зэригъэхьэзырамкIэ икIи зэман кIэщIым къриубыдэу абы зэрыщигъэгъуэзэнумкIэ. Нэхъ пасэу Давосым щызэхэта Дунейпсо экономикэ форумым Дмитриевым щыжиIауэ щытащ гъатхэм амери-кан инвесторхэмрэ хьэрычэтыщIэхэмрэ Урысейм къригъэблэгъэну зэримурадыр, накъыгъэм Нью-Йорк фондым и къудамэ къызэрыщызэIуахынур.
Къэрал Думэм Егъэджэныгъэмрэ щIэныгъэмкIэ и комитетым и унафэщI Никонов Вячеслав апхуэдэуи гу лъитащ зэпсэлъэныгъэм и экономикэ Iыхьэм. Абы къызэрилъытэмкIэ, сату-экономикэ зэпыщIэныгъэхэр къэгъэщIэрэщIэжыным ипкъ иткIэ санкцэхэм я Iыхьэ гуэрхэри IуахыжынкIэ хъунущ.
Япэ лъэбакъуэ
США-м и унафэщIыр яхъуэжа нэужь Путинымрэ Трампрэ ирагъэкIуэкIа япэ зэпсэлъэныгъэм арэзы къищIащ урысей политикхэри.
«Шэч хэмылъу, президентитIыр телефонкIэ зэрызэпсэлъам урысей-американ зэхущытыкIэхэм яIэ щыщIэныгъэхэр псори зэхэгъэкIа щыхъуакъым, ахэр илъэс бжыгъэкIэ зэтрихьащ. Ауэ япэ лъэбакъуэр ча хъуащ», — жиIащ Клинцевич. Абы къызэрилъытэмкIэ, Трамп Урысейм къыдэлэжьэну хьэзыру гугъэхэр уегъэщI, ауэ сенаторым къыхигъэщащ, Вашингтон Iуэхугъуэ гуэрхэр зэфIимыгъэкIауэ, и щхьэр течауэ абы утепсэлъыхь зэрымыхъунур.
Путинымрэ Трампрэ я зэпсэлъэныгъэр лъэныкъуитIым я зэхущытыкIэфIым и щIэдзэкIэ хъарзынэу къыщохъу Никоновым. «ЛъэныкъуитIри зэхуэдэу зэкъуэтыну зэрыхьэзырыр абыхэм я псалъэмакъым къыхэщащ. Иджыпсту ар дэIыгъын хуейщ, — жиIащ депутатым.
Метцель Михаил,
«ТАСС» хъыбарегъащIэ IэнатIэм и лэжьакIуэ.
